Joseph Andrews (Politiker, 1944)
Joseph Andrews (* 1944; † 29. Dezember 1981 in Kalifornien) weer en Politiker ut Brietsch-Honduras/Belize (NIP, UDP).

Andrews is 1944 boren un weer Maat von de National Independence Party (NIP).

Bi de Parlamentswahl in Brietsch-Honduras 1969 weer he Kannedaat för de NIP in’n Wahlkreis Cayo Noord un hett de Wahl mit 48,9 % von de Stimmen knapp gegen Hector Silva von de PUP verloren.

1973 hett sik de NIP mit twee annere Gruppen to de United Democratic Party (UDP) tohoopslaten. Andrews is Viez-Parteibaas worrn.

Bi de Wahl 1974 weer he in’n sülven Wahlkreis för de UDP Kannedaat un hett sik mit 50,0 % von de Stimmen gegen Assad Shoman von de PUP dörsett. Bi de Wahl 1979 dorgegen hett he blots noch 47,7 % kregen un so gegen Shoman verloren.

Dormit weer he von 1974 bet 1979 Afornten von dat Repräsentantenhuus von Belize. In düsse Tied weer he ok Viez-Oppositschoonsföhrer.

Andrews weer tosätzlich von 1973 bet 1974 un von 1979 bet 1980 Börgermeester von San Ignacio/Santa Elena.

Andrews is an’n 29. Dezember 1981 in en Öller von 37 Johr in Kalifornien doodbleven, nadem he en Bregenblöden leden harr. He is in San Francisco begraven worrn. En Truurfier is in de Sacred Heart Church in San Ignacio afhollen worrn. Sien Broder is de Diplomaat un Regerungsbeamte Patrick Andrews. Sien Söhn Patrick Jason Andrews is later ok in de Politik gahn, aver för de PUP.

Ehren 

In San Ignacio is de Joseph Andrews Drive na em nöömt.

Footnoten 

Mann
Politiker (Belize)
Börger von Belize
Maat von de National Independence Party (Belize)
Maat von de United Democratic Party (Belize)
Maat von dat Repräsentantenhuus (Belize)
Boren 1944
Storven 1981
Börgermeester (Belize)